Mahdollisuus hakea tupakointikieltoa parvekkeille ja pihoille ei ole tuottanut taloyhtiöiden hakemustulvaa, kertoo Kauppalehti. Sekä hakemuksen hinta että kiellon käytännön vaikutus epäilyttävät.

Lakiuudistus, joka antaa taloyhtiöille mahdollisuuden hakea kunnalta tupakkakieltoa yhtiön alueelle, tuli voimaan vuoden alusta. Toistaiseksi pääkaupunkiseudulla on Kiinteistöliiton mukaan tehty vain yksi hakemus, ja senkin käsittely keskeytettiin hakemuksen keskeneräisyyden vuoksi.

Kiinteistöliiton päälakimies Jenni Hupli kertoo, että taloyhtiöitä arveluttavat muun muassa hakuprosessin kustannukset. Lopullista hintalappua ei tiedetä, koska yhtään hakemusta ei ole käsitelty, mutta Huplin mukaan hinta voi pahimmillaan olla kova. Laskua kertyy etenkin viranomaiskäsittelystä, josta saatetaan veloittaa lähes sata euroa tunnilta.

– Alun perin ajateltiin, että hinta olisi 50–60 euroa tunnissa, mutta esimerkiksi Tampereen kaupungin tuntitaksa on 80 euroa, Hupli kertoo.

Kustannuksia kertyy myös yhtiön sisäisestä käsittelystä. Yksi rahareikä on asunto-osakkeiden omistajien, vuokralaisten ja muiden huoneistojen haltijoiden kuuleminen. Tupakkalain puitteissa toteutettu kuuleminen ei välttämättä riitä viranomaisille, ja uuden kuulemisen järjestäminen paisuttaa kuluja lisää.

Lisäksi viranomaisten vahvistaman kiellon aito vaikutus on hämärän peitossa. Taloyhtiö joutuisi itse valvomaan kiellon noudattamista, vaikka se periaatteessa on kunnan vastuulla.

– Kunnat resurssit eivät missään päin Suomea riitä siihen, että partioidaan kaduilla valvomassa, Hupli sanoo.

Huplin mukaan taloyhtiön hallinnon kesken kannattaisi sopia, kuka pitää päiväkirjatyyppistä dokumenttia kiellon rikkomisesta. Dokumentin kanssa voisi sitten lähestyä kuntaa. Kuitenkin epäselvää on sekin, miten paljon rikkomuksia pitäisi olla, että kunta niihin reagoisi.

Lähde: Kauppalehti

LUE MYÖS:

”Tupakan myynti siirrettävä Alkoon” – Nyt ehdotetaan järeitä toimia tupakoinnin kitkemiseksi Suomesta

Tupakan myynti loppuu kokonaan osassa Suomen kauppoja?

Kerrostalojen tupakointikielto hämmentää – Kiellon rikkojan asunto haltuun?

Tupakkaprofessori ihmettelee: ”Tupakoitsijan oikeudet painavat enemmän kuin lasten oikeudet”

Tupakkamuutos inttiin koko Suomessa – ”tupakan mittainen tauko” lopullisesti historiaan